บลจ.เอ็มเอฟซีปลื้ม MMMผลงานสุดเจ๋ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กองทุน MMM ค่าย MFC ขึ้นแท่นแชมป์ชนะเกณฑ์มาตรฐานทุกช่วงเวลาของกองทุนตราสารหนี้ 
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บลจ.เอ็มเอฟซีได้จดทะเบียนเพิ่มมูลค่ากองทุนเปิดเอ็มเอฟซี มันนี่ แมเนจเม้นท์ หรือ MMM จากเดิม 5,000 ล้านบาท มาเป็น 1 หมื่นล้านบาท เพื่อรองรับการเติบโตของความต้องการของผู้ที่สนใจลงทุนในอนาคต จากปัจจุบันกองทุนมีขนาด 5,100 ล้านบาทแล้ว เนื่องจากนโยบายกองทุนและผลดำเนินงานที่สร้างความพอใจให้ผู้ลงทุนเป็นอย่างดี
กองทุนเน้นลงทุนในตราสารหนี้หรือตราสารทางการเงินระยะสั้นอายุไม่เกิน 1 ปี และเงินฝาก มีความเสี่ยงต่ำ เนื่องจากไม่มีนโยบายลงทุนในต่างประเทศ รวมถึงสัญญาซื้อขายล่วงหน้า 
นอกจากนี้ จากผลดำเนินงานของกองทุนที่ชนะเกณฑ์มาตรฐานกองทุนตราสารหนี้ทุกช่วงเวลา โดยผลดำเนินงานย้อนหลัง ณ วันที่ 27 พ.ค. 2553 กองทุนมีผลงานย้อนหลัง 3 เดือน 0.96% ชนะเกณฑ์มาตรฐานกองทุนซึ่งอยู่ที่ 0.68% ผลงานย้อนหลัง 6 เดือน 0.97% ชนะเกณฑ์มาตรฐานกองทุนซึ่งอยู่ที่ 0.68% ผลงานย้อนหลัง 1 ปี 0.98% ชนะเกณฑ์มาตรฐานกองทุนซึ่งอยู่ที่ 0.79% ผลงานย้อนหลัง 3 ปี 2.10% ชนะเกณฑ์มาตรฐานกองทุนซึ่งอยู่ที่ 1.73% และผลงานย้อนหลังตั้งแต่จัดตั้งกองทุน 14.22% ชนะเกณฑ์มาตรฐานกองทุนอยู่ที่ 12.66% 
สัดส่วนการลงทุนของกองทุน ณ วันที่ 27 พ.ค. 2553 ลงทุนในตราสารหนี้ซึ่งมีหลักทรัพย์รัฐบาลและหลักทรัพย์ที่รัฐบาลค้ำประกันและหุ้นกู้บริษัทเอกชนประมาณ 42.28% ส่วนที่เหลือ 57.72% ลงทุนในเงินสด เงินฝาก ตั๋วสัญญาใช้เงิน